  Анжелика Тихонова корреспондент 12-19 толсуре Ижкарын удмуртъёслы ӵыжы-выжы луись мадьяр калыклэн лулчеберетэзлы сӥзем арня ортчоз. Со улсын «Арт-резиденциын» (Карл Маркс нимо урам, 258) пӧртэм ужрадъёс ортчозы. Со сярысь ужъюртлэн «Вконтакте» мерлыко вотэсысь огиназ ивортэмын. Москваысь Мадьяр лулчеберетъя центр юрттэм улсын Удмуртилэн шоркараз пӧртэм ужрадъёс радъяськозы:  12-тӥ толсуре 19 часын Мадьяр лулчеберетъя арняез усьтон ортчоз. Со улсын мадьяр суредасьлэн Иштван Орослэн графика амалэн лэсьтэм плакатъёсыныз адӟытонэн тодматозы. (6+) 14-тӥ толсуре 19 часын 2019-тӥ арын вакчи фильмъёсъя BUSHO (Budapest Short Film Festival) фестивальын вормисьёслэсь ужъёссэс возьматозы. Фильмъёс мадьяр кылын субтиртъёсын мынозы. (16+) 16-тӥ толсуре 18 часын мадьяр кылъя усьтэм урок ортчоз. Мылкыд карисьёсты Умдурт кун университетысь дышетӥсь Шома Шельмеци дышетоз. (12+) 17-тӥ толсуре 19 час 30 минутэ мадьяр драматургилы сӥзем ӝыт луоз. Со улсын мадьяр драматургия сярысь ӟуч кылын тодматскон лекция ортчоз. «Юмок» театрысь егитъёс мадьяр драматургъёслэн пьесаосысьтызы люкетъёссэ удмурт кылын но ӟуч кылын лыдӟозы. (14+) 19-тӥ толсуре 19 час 30 минутэ Максим Верёвкинэн кулинарно-философской шоу ортчоз. Со улсын мадьяръёслэсь «Турош чуса» йӧскалык сиёнзэс пӧралозы но верьятозы. Венгриысь туала видеоарт искусствоен тодматозы но Мадьяр лулчеберетлы сӥзем арняез ворсалозы. (14+) Ужрадъёсы пыронлэн дуныз юнматэмын ӧвӧл, котькудӥз ас малпамезъя дун сётыны быгатоз.  Тегъёс: Лулчеберет Ижкар Удмуртия Венгрия финн-угоркалыкъёс  